b'\n_START_ARTICLE_\nStore Torungen fyr\n_START_SECTION_\nDet f\xc3\xb8rste anlegget\n_START_PARAGRAPH_\nDet f\xc3\xb8rste fyret p\xc3\xa5 Stor Torungen ble bygd i tegl fra Berger teglsteinsfabrikk i Drammen. St\xc3\xb8pejernslykta sto 42,5 meter over havniv\xc3\xa5, og var et eldre, fransk linseapparat av 2. orden. Rekkverkene og trappene opp til t\xc3\xa5rnene ble st\xc3\xb8pt p\xc3\xa5 Nes jernverk. Store og Lille Torungen ble bygget 1\xc2\xa0100 meter fra hverandre. Det ble oppf\xc3\xb8rt to t\xc3\xa5rn for \xc3\xa5 unng\xc3\xa5 forveksling med Oks\xc3\xb8y i vest og Jomfruland i \xc3\xb8st. Det ble bygget st\xc3\xb8rre fyrvokterbolig enn vanlig, med et lite rom der assistenten kunne ha sitt t\xc3\xb8y og tilbringe sin fritid. Store Torungen ble tent 1. september 1844.\n_START_SECTION_\nDagens anlegg\n_START_PARAGRAPH_\nI 1914 ble et nytt st\xc3\xb8pejernst\xc3\xa5rn bygd og teglsteinst\xc3\xa5rnet ble revet. St\xc3\xb8pejernst\xc3\xa5rnet er 34,3 m h\xc3\xb8yt. _NEWLINE_P\xc3\xa5 fyrstasjonen er det maskinhus, boliger, uthus og en gammel smie. Det er ogs\xc3\xa5 b\xc3\xa5tlanding med naust, tufter etter teglt\xc3\xa5rnet og tidligere boliger og uthus, hager og spor etter eldre hager og mindre jordbruksdrift. Det vokser villtulipaner p\xc3\xa5 \xc3\xb8ya, Arendals kommuneblomst._NEWLINE_Det har v\xc3\xa6rt en meteorologisk m\xc3\xa5lestasjon p\xc3\xa5 \xc3\xb8ya siden 1914, i senere \xc3\xa5r er denne blitt automatisert. Torungen Venner, i samarbeid med Aust-Agder Turistforening, driver i dag forskjellige aktiviteter p\xc3\xa5 fyret. Det er omtrent 25 sengeplasser som kan leies for overnatting og Naustet som kan leies som selskapslokale.'